הוועדה המסדרת, כנסת 23, פרוטוקול מספר 4, 2020-03-26 11:30

אברהם (אבי) ניסנקורן: בבקשה, מיקי.

מכלוף מיקי זוהר: אני חושב שיהיה ממש נחמד, ברוח האחדות, שאני מבין שכחול לבן, אבי תקשיב.

אברהם (אבי) ניסנקורן: אני מקשיב לכל מילה.

מכלוף מיקי זוהר: אתה שייך למפלגת חוסן לישראל, נכון?

אברהם (אבי) ניסנקורן: אני שייך לכחול לבן.

מכלוף מיקי זוהר: אבל מהפלג חוסן לישראל.

אברהם (אבי) ניסנקורן: אני יושב-ראש סיעת כחול לבן.

מכלוף מיקי זוהר: של כל הסיעה?

אברהם (אבי) ניסנקורן: כן.

מכלוף מיקי זוהר: של כל המינים והסוגים והפלגים?

אברהם (אבי) ניסנקורן: כחול לבן.

אחמד טיבי: זה פילבסטר.

מכלוף מיקי זוהר: כרגע אני מנסה למשוך זמן - - -

אברהם (אבי) ניסנקורן: אם זו הצעה לסדר של משיכת זמן אז תגיד: "יש לי הצעה לסדר – משיכת זמן".

אברהם (אבי) ניסנקורן: רשמנו בפרוטוקול שזו הצעה לסדר של משיכת זמן.

מכלוף מיקי זוהר: המצב הוא כזה: יש עדיין רצון מצד כחול לבן לכניסה לממשלת אחדות, לפחות חלק מהנהגת כחול לבן.

מכלוף מיקי זוהר: אני חושב שדי ברור מי רוצה ומי לא.

אברהם (אבי) ניסנקורן: מה ההצעה לסדר?

מכלוף מיקי זוהר: הדיון התחיל?

אברהם (אבי) ניסנקורן: אמרת שאתה רוצה להציג הצעה לסדר.

אברהם (אבי) ניסנקורן: יש לך הצעה לסדר או לא?

מכלוף מיקי זוהר: אני לא יכול להגיד את זה בלי להקדים משפט לפני.

אברהם (אבי) ניסנקורן: אז אתחיל את הישיבה ובינתיים תחשוב מה היא הצעתך.

מכלוף מיקי זוהר: אני לא יכול להגיד קודם?

אברהם (אבי) ניסנקורן: לא.

מכלוף מיקי זוהר: ארבל, אפשר למנוע ממני להגיש הצעה לסדר?

אוסאמה סעדי: שהיושב-ראש יתחיל קודם את הישיבה.

מכלוף מיקי זוהר: אבל התחלתי להגיד והוא עצר אותי באמצע.

ארבל אסטרחן: היושב-ראש צריך לפתוח קודם את הישיבה ולהציג את הנושא שעל סדר היום.

אברהם (אבי) ניסנקורן: אני מתחיל את הישיבה.

אברהם (אבי) ניסנקורן: אקרא את הפנייה שלפני.

אברהם (אבי) ניסנקורן: טוב, אתחיל ותארגנו לי את הניירת.

אברהם (אבי) ניסנקורן: אתמול היינו, לצערי, בבית המשפט העליון בעקבות ביזיון של החלטת - - -

מכלוף מיקי זוהר: למה לצערך?

אברהם (אבי) ניסנקורן: לצערי.

מכלוף מיקי זוהר: הם עובדים אצלכם.

אברהם (אבי) ניסנקורן: לצערי, בעקבות החלטה של - - -

מכלוף מיקי זוהר: הם עובדים אצלכם.

אברהם (אבי) ניסנקורן: בוא נעשה את זה היום ברוח טובה.

מכלוף מיקי זוהר: אני רק אומר את זה כהערת ביניים.

אברהם (אבי) ניסנקורן: אז בוא, ברוח טובה, בלי שאזדקק לקריאות לסדר.

אברהם (אבי) ניסנקורן: לצערי היינו בבית המשפט העליון בעקבות ביזוי של החלטתו.

אברהם (אבי) ניסנקורן: זה דבר שלא היה במדינת ישראל מאז היווסדה – הפרת צו בית משפט העליון בידי הכנסת.

מכלוף מיקי זוהר: לא, שבית המשפט העליון מתערב בעבודת הפרלמנט.

אברהם (אבי) ניסנקורן: מדובר בסיטואציה בלתי-אפשרית.

אברהם (אבי) ניסנקורן: נדרשנו להחלטה ובית המשפט קבע שהיום תהיה ישיבה של הוועדה המסדרת.

אברהם (אבי) ניסנקורן: בהמשך היום תהיה הצבעה במליאה אודות בחירת יושב-ראש כנסת בפועל, יושב-ראש קבוע.

אברהם (אבי) ניסנקורן: בית המשפט קבע שעמיר פרץ יהיה - - -

יואב בן צור: בית המשפט קבע שיהיו בחירות ליושב-ראש?

יואב בן צור: הוא קבע רק שימנו את עמיר פרץ.

אברהם (אבי) ניסנקורן: לא, בית המשפט קבע שהיום ייבחר יושב-ראש קבוע לכנסת.

אברהם (אבי) ניסנקורן: זו החלטת בית המשפט.

אברהם (אבי) ניסנקורן: נקבע גם שעמיר פרץ יפנה אלינו בבקשה לקיים את, אני אקרא את שלושת הסעיפים למרות שזה נשלח אליכם: החלטת בית המשפט העליון לפנות לוועדה המסדרת לפי סעיף 19 לתקנון הכנסת על מנת לכנס את מליאת הכנסת מחר (חמישי), אף שיום זה איננו נמנה עם הימים שבהם מתכנסת המליאה על פי התקנון - -

ארבל אסטרחן: זו בעצם מהות הישיבה.

אברהם (אבי) ניסנקורן: - - לקבוע את סדר היום של אותה ישיבה שתהיה במליאה, זו בעצם הסמכות שלו, ולנהל את אותה הישיבה.

אברהם (אבי) ניסנקורן: בהמשך, הייתה לי היום ישיבה נוספת בבוקר בבית המשפט העליון ובתיאום הדדי, על מנת שאנשים יספיקו להגיע.

אברהם (אבי) ניסנקורן: נקבע שהישיבה תהיה בשעה 16:00 ושכל מי שרוצה להגיש מועמדות, חבר כנסת יחיד או סיעה, יגישו מועמדות עד שעה 15:30.

אברהם (אבי) ניסנקורן: אלו דברים שמזכירת הכנסת תודיע לכולכם.

יואב בן צור: אפשר לקבל את העתק של החלטת בית המשפט?

אברהם (אבי) ניסנקורן: פנה אלי עמיר פרץ וביקש אישור לכנס היום את המליאה.

אברהם (אבי) ניסנקורן: על זה אנחנו צריכים להצביע, נכון ארבל?

ארבל אסטרחן: כן, נצביע על כינוס ישיבה ביום חמישי בשבוע, דבר שאיננו ברגיל.

ארבל אסטרחן: תמיד כשמתווספת ישיבה מעבר לישיבות הרגילות זה מצריך אישור של הוועדה.

יואב בן צור: כמה זמן לפני ישיבה יש להתריע על כך?

יואב בן צור: הרי יש חברי כנסת שהיה להם סדר יום והם יודעים שביום חמישי הכנסת לא עובדת, הם לא נמצאים פה, הם בצפון או בדרום – כל אחד ועיסוקיו.

אחמד טיבי: היום זה היום החשוב ביותר לחברי כנסת בשבוע זה.

יואב בן צור: אחמד, תן לי דקה.

אחמד טיבי: אין דבר חשוב יותר מהיום.

יואב בן צור: אני מבקש לדעת כמה זמן התרעה נדרש בחוק לפני כינוס ישיבת המליאה.

יואב בן צור: לא יכול להיות שבבוקר, אם ייקבע שהמליאה אכן תתכנס היום ב16:00, שנודיע בהתראה כל-כך קצרה לאנשים שיש להם תוכניות כאלה ואחרות.

פנינה תמנו: תוכניות?

פנינה תמנו: אנחנו מרוויחים למעלה מ-40,000 שקלים בזמן שאנשים מובטלים, ואז אנחנו באים ואומרים "מובטלים"?

פנינה תמנו: באמת.

יואב בן צור: חברי הכנסת לא הלכו לטייל, הם הלכו לעבוד, בכל הכבוד.

פנינה תמנו: אני לא מזלזלת בעבודת חברי הכנסת.

פנינה תמנו: אבל, הודות לגוש שלכם, אתם לא רציתם שהכנסת תפעל בימים אלה.

פנינה תמנו: אני אומרת שיש מספיק זמן ושיואילו בטובם חברי הכנסת ויגיעו להצביע בשעה 16:00.

שלמה קרעי: למה בכלל להתאמץ להצביע?

שלמה קרעי: תנו את המפתחות לבג"ץ והם יחליטו הכול.

שלמה קרעי: אני לא מבין למה צריך להצביע.

פנינה תמנו: קרעי תתקדם, ההחלטה הייתה אתמול.

שלמה קרעי: את דמגוגית.

יואב בן צור: אני אשמח לקבל תשובה לשאלתי.

ארבל אסטרחן: אין הוראות למשך הזמן שיש להודיע לפני ועדה.

יואב בן צור: אפשר להחליט עשר דקות לפני על קיום ישיבה?

ארבל אסטרחן: צריך לעשות - - -

אברהם (אבי) ניסנקורן: על מה מדברים?

ארבל אסטרחן: כמה זמן מראש יש להודיע על קיום מליאה.

אברהם (אבי) ניסנקורן: אני מתפלא על השאלה.

יואב בן צור: למה אתה מתפלא?

אברהם (אבי) ניסנקורן: כי יש החלטה של בית המשפט העליון שמחייבת הצבעה היום.

אברהם (אבי) ניסנקורן: מליאה בדרך כלל נפתחת בשעה 16:00.

אברהם (אבי) ניסנקורן: אז באמת.

מכלוף מיקי זוהר: באמת אבי - - - למשוך את 61 החתימות - - -

אברהם (אבי) ניסנקורן: למה שנמשוך, אנחנו הלכנו לעליון.

פנינה תמנו: אולי הם לא קראו את פסק הדין של אתמול.

מכלוף מיקי זוהר: - - - אתה לא מבין - - -

שלמה קרעי: אנחנו הרשות המחוקקת, פנינה, ואם אתם רוצים לתת לבג"ץ להשתלט על הכנסת - -

פנינה תמנו: אני לא מעל החוק.

פנינה תמנו: אדון קרעי, אתה לא מעל החוק.

שלמה קרעי: - - אז אולי תתפטרו כולכם, 61 חברי כנסת וזה הכול.

עופר כסיף: אתה לא מייצג את הרשות המחוקקת אתה מייצג את הרשות המבצעת - - -

שלמה קרעי: אתם נותנים לבג"ץ לקבוע מה יהיה התקנון של הכנסת כאן, זה מה שאתם עושים.

עופר כסיף: - - -

שלמה קרעי: בשביל מה צריך אותנו?

אברהם (אבי) ניסנקורן: שלמה, לא נתתי לך רשות דיבור.

אוסאמה סעדי: ביזיתם את הרשות המחוקקת, זה מה שעשיתם.

שלמה קרעי: אבי, זה לא רק אני מדבר פה.

אוסאמה סעדי: אתם לוקחים את המדינה לבירא עמיקתא.

שלמה קרעי: זו פשוט אנרכיה.

שלמה קרעי: אתם מאפשרים כאן לרשות אחת להשתלט על כל הרשויות במדינה.

אוסאמה סעדי: זה לא - - -

שלמה קרעי: לא היה דבר כזה באף מדינה דמוקרטית.

אוסאמה סעדי: שר משפטים אומר: "לא צריך פסק דין".

אוסאמה סעדי: יושב- ראש כנסת אומר : "לא צריך פסק דין".

שלמה קרעי: זה לא פסק דין כלפי אזרח, זו התנגשות בין שתי רשויות.

שלמה קרעי: הרשות המחוקקת מוסמכת לעשות מה שהיא חושבת.

אברהם (אבי) ניסנקורן: ויש לה תקנון ויש לה חוקים.

פנינה תמנו: - - -

אברהם (אבי) ניסנקורן: רק שנייה, פנינה - - -

פנינה תמנו: ההתנגשות היחידה היא שלכם ברוב נבחרי הבית.

שלמה קרעי: וגם אם את רוצה להעביר חוק - - -

אברהם (אבי) ניסנקורן: שלמה, אני קורא אותך לסדר בפעם הראשונה.

אברהם (אבי) ניסנקורן: אתה לא מקשיב לי.

אברהם (אבי) ניסנקורן: אני קורא את מכתבו של עמיר פרץ: "לכבוד יושב-ראש הוועדה המסדרת, חבר הכנסת אבי ניסנקורן, שלום רב.

אברהם (אבי) ניסנקורן: הנדון, אישור הוועדה המסדרת לצורך כינוס מליאת הכנסת היום, 26 במרץ 2020.

אברהם (אבי) ניסנקורן: כוותיק חברי הכנסת ובהתאם לפסק דינו של בית המשפט העליון מאתמול, אבקש את אישורה של הוועדה המסדרת בהתאם לסעיף 19(א1) לתקנון הכנסת לכנסת את מליאת הכנסת היום, יום חמישי, 26 במרץ 2020 בשעה 16:00 לצורך בחירת יושב-ראש כנסת קבוע לכנסת ה-23".

אברהם (אבי) ניסנקורן: בואו נצביע על זה.

אברהם (אבי) ניסנקורן: מי בעד?

יואב בן צור: סליחה, דיון, מה זה?

אברהם (אבי) ניסנקורן: בסדר, יש דיון.

אברהם (אבי) ניסנקורן: אני רוצה להודיע לחברי הכנסת על השעה.

אברהם (אבי) ניסנקורן: שלוש דקות לכל חבר כנסת.

אברהם (אבי) ניסנקורן: יזהר שי, בבקשה.

אברהם (אבי) ניסנקורן: מבקש לא לחרוג מהזמן הקצוב.

יזהר שי: בהמשך לדברים שנאמרו כאן אתמול - - -

שלמה קרעי: לפחות נותנים לנו לדבר, אם לקבוע - - -

פנינה תמנו: קרעי, אתה לא יכול להפריע כל הזמן.

אברהם (אבי) ניסנקורן: שלמה, אתה מפריע ולא תקבל שלוש דקות.

שלמה קרעי: אבל יש עוד שמפריעים.

שלמה קרעי: אתה מתנהג ממש בדורסנות.

אברהם (אבי) ניסנקורן: אני קורא לך לסדר בפעם הראשונה.

שלמה קרעי: לא מספיק שבג"ץ - - -

אברהם (אבי) ניסנקורן: אני קורא לך לסדר בפעם השנייה.

שלמה קרעי: לא מספיק לך שבג"ץ - - -

אברהם (אבי) ניסנקורן: אני קורא לך לסדר בפעם השלישית, בבקשה להוציא את חבר הכנסת קרעי.

שלמה קרעי: לא מספיק לך שבג"ץ לטובתך, אתה גם דורס את המיעוט שנמצא כאן?

שלמה קרעי: זו בושה וכלימה.

שלמה קרעי: אתה מתנהג בדורסנות שלא הייתה כמותה.

אברהם (אבי) ניסנקורן: יזהר, בבקשה.

יזהר שי: בהמשך לדברים שנאמרו כאן אתמול, למרבה הצער הבית הזה לא הצליח לפתור את הבעיות בכוחות עצמו, ביזה את הוראת בית המשפט העליון בצעד חסר תקדים של יושב-ראש הכנסת הפורש.

יזהר שי: אני מברך על החלטת בג"ץ מאמש שהכתיבה לנו את הדרכים בהן אנחנו צריכים לפעול.

יזהר שי: אנחנו נהווה דוגמה אישית, אנחנו לא נפר את הוראת בית המשפט העליון, למרות שראש הממשלה הנאשם מבלפור נעמד לצידם - - -

מכלוף מיקי זוהר: אתה גם רוצה שבג"ץ "יכתיב לך מה לעשות".

אברהם (אבי) ניסנקורן: אני קורא לך לסדר בפעם הראשונה, מיקי.

אברהם (אבי) ניסנקורן: אני מבקש לא להפריע לאנשים לדבר.

יזהר שי: למרות שראש הממשלה שמכתיב פה את המהלכים, ותכף נדבר על האולטימטום המצחיק הזה, הודיע שהוא יעמוד לצדו של מי שמבזה את בית המשפט העליון, אנחנו בשום אופן לא נעשה זאת.

יזהר שי: אזרחי ישראל בסגר מאז אתמול והם שואלים את עצמם למי לציית, אם יושב-ראש הכנסת, האזרח מספר 2 במדינת ישראל איננו מציית להוראת בג"ץ אז למה שאני אציית.

אופיר כץ: שישאלו את יאיר לפיד.

יזהר שי: אנחנו נהווה מופת ודוגמה לאזרחי ישראל, נעשה כל שצריך על מנת לאפשר את המשך עבודת הכנסת וגם נראה לאזרחי ישראל איך מתנהל משטר דמוקרטי.

יזהר שי: מילה אחת לגבי האיומים שנשמעו פה: איומים מגוחכים ותמוהים.

יזהר שי: מי שמאיים באולטימטום פניו אינם לאחדות.

יזהר שי: מיקי, שההוא מבלפור לא יבלבל לך את המוח , אם הוא רוצה משא ומתן אז שינהל משא ומתן, אם אתם מאיימים – תמשיכו לאיים.

יזהר שי: אני לא חושב שאנחנו מתרגשים מהאיומים האלה.

יזהר שי: אנחנו עומדים ומסתכלים עליהם ולא מתרשמים ונמשיך לעשות הלאה את כל מה שצריך כדי לאפשר את עבודת הבית הזה.

יזהר שי: תמשיכו לאיים – לא יצא מזה שום דבר.

יזהר שי: אם אתם רוצים לעשות משא ומתן אז שלחו את האנשים ללא איומים וללא הדברים שלא מרשימים אף אחד.

מכלוף מיקי זוהר: אני רוצה לשאול אותך: מי ראש הממשלה?

מכלוף מיקי זוהר: מי ראש הממשלה?

אברהם (אבי) ניסנקורן: אל תפריע כי אתה לא תקבל שלוש דקות.

יזהר שי: אני אסיים את דברי בניחוש: היום אחרי הצהריים ייבחר יושב-ראש כנסת, הכול יהיה בסדר ואני מנחש שארבע שעות לאחר מכן יישלחו צוותי משא ומתן מטעם ראש הממשלה הנאשם מבלפור בתנאים חדשים.

מכלוף מיקי זוהר: נחיה ונראה.

יזהר שי: יהיה מעניין לראות איך זה נראה.

יזהר שי: ריד מי ליפס – רישמו את דברי.

יזהר שי: תודה.

מכלוף מיקי זוהר: - - -

אברהם (אבי) ניסנקורן: אני קורא לך לסדר פעם שניה.

מכלוף מיקי זוהר: - - -

אברהם (אבי) ניסנקורן: אני קורא לך לסדר בפעם השלישית.

אברהם (אבי) ניסנקורן: לא רוצה, אתה תדבר כשיגיע זמן הדיבור שלך.

אברהם (אבי) ניסנקורן: אני אקפיד על הזמנים מכיוון שחברי הכנסת צריכים לדעת שהישיבה תתקיים ב16:00.

יואב בן צור: איך יוצאת הודעה מטעם מזכירות הכנסת בזמן שהוועדה המאשרת עוד לא אישרה את שעת פתיחת הישיבה?

אברהם (אבי) ניסנקורן: כי אני אישרתי להם להוציא הודעה זו.

אחמד טיבי: הוא אישר למזכירות.

אברהם (אבי) ניסנקורן: עופר כסיף, בבקשה.

עופר כסיף: אני נדהם מכל ההתלהמות – שלא לומר: התבהמות – של הקוזאקים הנגזלים מהימין.

עופר כסיף: מצד אחד הם מחרימים את ועדות הכנסת ולא מגיעים לוועדות במצב חירום, ומצד שני הם מתלוננים שלכאורה לא נותנים להם לדבר ושלא מתחשבים בהם.

עופר כסיף: מישהו אסר עליהם לבוא?

עופר כסיף: מישהו מנע מהם לדבר?

שלמה קרעי: הקוזאק הנגזל זה הציבור.

שלמה קרעי: הציבור כאן הוא הקוזאק הנגזל, שכחול לבן התחייבו לא לשבת איתכם ולא להפיל איתכם שילטון.

אברהם (אבי) ניסנקורן: שלמה קרעי.

שלמה קרעי: הם מפילים את השלטון ביחד איתכם.

שלמה קרעי: נשבעו לציבור שבועות ועכשיו מפילים שלטון ימין יחד עם הרשימה המשותפת ותומכי טרור.

פנינה תמנו: אל תנהל את כחול לבן.

אברהם (אבי) ניסנקורן: שלמה קרעי, בבקשה לצאת.

שלמה קרעי: אתם נשבעתם לציבור והציבור יראה לכם מה זה בבחירות הבאות.

פנינה תמנו: בסדר גמור, תפסיק לנהל אותנו.

עופר כסיף: אני חוזר ואומר: שמענו עוד פעם את אחד מהדוברים הבולטים של הקוזאק הנגזל מבלפור.

עופר כסיף: קודם כל, הבכינות הזאת וההתלהמות הזאת אין לה מקום.

עופר כסיף: אף אחד לא מנע מהם לדבר.

עופר כסיף: אנחנו במצב חירום, במקום לקחת חלק במאבק משותף במגיפה ובמשבר שנלווה אליה, אותם גורמים מעדיפים להדיר את רגליהם מהרשות המחוקקת, מהוועדות – ועוד להלין אחר כך.

עופר כסיף: דבר נוסף שברצוני לשים על השולחן:

עופר כסיף: אנחנו שומעים את הסיסמאות הדלוחות והנבובות מצד גורמים שטוענים שהרשות השופטת התערבה בעשייתה של הרשות המחוקקת.

עופר כסיף: לא, מי שמונע מהרשות המחוקקת לפעול זו הרשות המבצעת והעומד בראשה.

עופר כסיף: הרשות השופטת התערבה כמוצא אחרון כדי להגן על הרשות המחוקקת מפני הדורסנות הטוטליטרית של הרשות המבצעת.

עופר כסיף: הפרדת רשויות, לכל מי שלמד אזרחות בכיתה י', לא הרבה מעבר, היא לא שהרשויות לא מתערבות.

עופר כסיף: הפרדת רשויות פירושה שהרשויות מרסנות אחת את השנייה.

עופר כסיף: הרשות המבצעת לא רוצה שירסנו אותה ולכן היא דורסת את הרשות המחוקקת.

עופר כסיף: הרשות השופטת התערבה בצדק כדי לשמור על הפרדת הרשויות, כדי לשמור על רשות המחוקק מפני הדורסנות של הרשות המבצעת שבמקרה הזה היא גם ממשלה זמנית שאין לה רוב ואין לה בה אמון.

עופר כסיף: אז תורידו מהשולחן את הסיסמאות האלה כדי שנוכל להתחיל לעבוד, תודה.

אברהם (אבי) ניסנקורן: מתן כהנא, בבקשה.

מתן כהנא: כל הרעיון בזה שיושב-ראש כנסת בסמוך להקמת ממשלה נועד כדי לייצר מצב שבו יושב-ראש הכנסת הוא חלק מהקואליציה.

מתן כהנא: אפרופו האזרחות שלומדים בכיתה י', כולנו למדנו אז מה בכוחו של יושב-ראש כנסת לעשות לממשלה ולכנסת אם הוא רק בוחר בכך.

פנינה תמנו: ראינו את זה אתמול.

מתן כהנא: אנחנו יודעים שהוא יכול למרר את החיים של ממשלה ולא לאפשר לממשלה אחרת למשול.

מתן כהנא: בין אם זה מימין ובין אם זה משמאל.

מתן כהנא: עכשיו, מעולם, מאז הקמת מדינת ישראל, לא היה יושב-ראש כנסת מהאופוזיציה.

מתן כהנא: אני לא מבין מה בני גנץ מנסה לעשות, הרי מאיר כהן, אדם רב זכויות, לא חושב שיהיה פה מישהו שיחלוק על כך שהוא איש יקר, הוא הולך להיות חלק מהאופוזיציה.

מתן כהנא: הרי יש עתיד מחרימים את נתניהו חרמות מוחלטות וכשכחול לבן תתחלק ותתפרק הוא לא יהיה חלק מהקואליציה והוא יפריע לגנץ בממשלה.

מתן כהנא: מה הקטע הזה?

מתן כהנא: מעולם לא היה יושב-ראש כנסת שהוא לא חלק מהקואליציה.

יזהר שי: לא נכון.

אוסאמה סעדי: היה ועוד איך היה.

מתן כהנא: בדקתי את זה היטב.

מתן כהנא: ב-1959 כיהן נחום ניר-רפאלקס שהחליף את יוסף שפרינצק שנפטר.

מתן כהנא: לכן, זה משהו שמעולם לא הונהג מלכתחילה וזאת על מנת שיהיה ניתן למשול במדינה.

מתן כהנא: עכשיו רוצים למנות מישהו מהאופוזיציה להיות יושב-ראש הכנסת.

מתן כהנא: של מי שיקול דעת טוב יותר, של יולי אדלשטיין שרוצה שתהיה פה כנסת מתפקדת או של בג"ץ שכופים עלינו, שבוע אחרי הקמת כנסת, כופים עלינו לבחור יושב-ראש שבוודאות מוחלטת - - -

פנינה תמנו: בג"ץ לא כפה, זו בקשה של חברי הכנסת.

מתן כהנא: שבוודאות מוחלטת יושב-ראש הכנסת הזה הולך להיות חלק מהאופוזיציה.

אברהם (אבי) ניסנקורן: פנינה.

פנינה תמנו: אבל הוא לא יכול לעוות את העובדות.

פנינה תמנו: זה לא שבג"ץ כפה, הייתה דרישה של 61 מחברי הכנסת.

אברהם (אבי) ניסנקורן: אני אתן לך את רשות הדיבור.

מתן כהנא: כל ההיגיון בלבחור יושב-ראש כנסת מאוחר ככל האפשר זה כדי שהוא - - - בממשלה.

מתן כהנא: אם תהיה ממשלת שמאל אז שיהיה מישהו מהשמאל.

מתן כהנא: אבל אם תהיה ממשלת ימין זה צריך להיות מישהו מהימין.

מתן כהנא: זה פשוט מגוחך לבחור עכשיו יושב-ראש כנסת, זה פשוט לעשות צחוק.

מתן כהנא: אני אומר לכם, חברים, בג"ץ חודר ברגל גסה למקומות שאינם שלו.

מתן כהנא: הוא משתמש בנשק יום הדין שלא ניתן לו כמו שלפן במערבון.

מתן כהנא: זה פשוט הזוי מה שקורה כאן, תוך שעה לתת פסק דין, להשתמש בנשק הזה של לחדור לפרלמנט וללב עבודתו, זה פשוט מגוחך.

מתן כהנא: אני אומר לכם שמאיר כהן צריך להצהיר שאם הוא יהיה חלק מהאופוזיציה הוא יעזוב את תפקידו כי אנחנו יודעים שלהחליף יושב-ראש כנסת צריכים 90 אנשים וזה כמעט בלתי-אפשרי.

מתן כהנא: לכן, היום לקבוע יושב-ראש כנסת מהאופוזיציה זה פשוט דבר תקדימי שיתקע מקלות בגלגלים של הממשלה הבאה תהיה אשר תהיה.

אברהם (אבי) ניסנקורן: אסף זמיר, בבקשה.

אסף זמיר: אני לא תכננתי לדבר אבל בהמשך למה שמתן אמר חשוב לי להגיב.

אסף זמיר: מה שמתן כהנא הוא פועל יוצא של הזילות של הכנסת בעשור האחרון, והעובדה שהפכו אותה לזרוע של הרשות המבצעת ושכאילו יש לה זהות ערכית, ושהכנסת אמורה לשמש כלי שרת בידי הממשלה.

אסף זמיר: התפיסה שהכנסת היא רשות עצמאית ושבמסגרת האיזונים והבלמים הנדרשים תהיה לה עצמאות מחשבתית, היא תוכל לפקח ולאתגר את הממשלה, בעיני, המציאות המתוארת היא בדיוק מורשתה של ממשלת הליכוד.

מתן כהנא: יושב-ראש לעומתי - - -

אברהם (אבי) ניסנקורן: מתן, לא נתתי שיפריעו לך.

אסף זמיר: זה נכון שמה שקורה כרגע הוא תקדימי לכאורה.

אסף זמיר: אבל, אתם לא מצליחים לראות את הצד השני.

אסף זמיר: ההתנהלות של הקואליציה שלכם בשבוע האחרון, לא היה דבר כזה שמתכנסים 61 איש משיקוליהם ומחליטים להניע תהליכים כשהם רוב, ואתם משתמשים בכוחנות כדי למנוע את זה.

אסף זמיר: זאת שבירת כלים שלאחריה אי-אפשר להגיד יותר "מה היה בעבר, זה לא היה, זה לא ייעשה".

אסף זמיר: לכן, מתן כהנא, כל המילים שאמרת בעיני לא רלוונטיות להתנהלות של הכנסת הנוכחית בגלל ההתנהלות שלכם בשבוע האחרון.

אסף זמיר: אני מבקש לקבל את ההצעה שלנו.

מכלוף מיקי זוהר: יש לי הודעה חשובה.

אברהם (אבי) ניסנקורן: אתה כל פעם אומר "הודעה חשובה" וזה לא כל-כך חשוב.

מכלוף מיקי זוהר: למה?

אברהם (אבי) ניסנקורן: כי אתה אומר "הצעה לסדר" וזו לא הצעה לסדר אלא משיכת זמן.

מכלוף מיקי זוהר: למה אתה מזלזל?

אברהם (אבי) ניסנקורן: לא מזלזל בכלל, אבל תחכה בסבלנות.

אברהם (אבי) ניסנקורן: יואב בן צור, בבקשה.

יואב בן צור: תודה - - -

מכלוף מיקי זוהר: אז אני רוצה למסור מטעם ראש הממשלה, בהמשך לדבריו של חברי יזהר שי.

מכלוף מיקי זוהר: כשאני יצאתי החוצה - - - להוציא הודעה ולומר לכל הציבור מה המהלך שנעשה פה היום גורם ואני אומר לכם שבהודעה ייאמר שמהרגע שיתמנה יושב-ראש כנסת מטעמכם, שלא בסיכום ובתיאום, ושהוא לא חלק ממשא ומתן לממשל אחדות, כל הדיונים לגבי הקמת ממשלת אחדות ייפסקו, לא יהיה שום דיון על ממשלת אחדות.

אברהם (אבי) ניסנקורן: אבל זו הודעה שכבר נמסרה.

מרב מיכאלי: בקיצור: איומים ואיומים.

אברהם (אבי) ניסנקורן: רשות הדיבור ניתנה ליואב בן צור.

מכלוף מיקי זוהר: - - -

עופר כסיף: ברוך שפטרנו מעונשו של זה.

יואב בן צור: אדוני היושב-ראש, חברי, אני רוצה לומר שני דברים.

יואב בן צור: הראשון לא כל-כך קשור לנושא: ההתנפלות שהייתה היום על שני פקידים שעושים את מלאכתם נאמנה יומם ולילה, על ראש המל"ל מאיר בן שבת ועל מנכ"ל משרד הבריאות משה בר-סימן טוב, שהתקיפו אותם היום התקפות קשות בזמן שהם באו למסור נתונים לוועדה.

יואב בן צור: אני חושב שזה דבר שלא ייעשה ומתפלא על חבריי עופר שלח ויאיר לפיד.

יואב בן צור: האנשים הללו עושים מלאכתם נאמנה יומם ולילה והותקפו כאן בצורה שאינה מגיעה להם.

יואב בן צור: במקום לחזק אותם, הם לא פוליטיקאים, גם ראש הממשלה והשרים עובדים יומם ולילה לטובת הדבר הזה אבל הפקידים שעושים את מלאכתם ולא יכולים להגיב?

יואב בן צור: אני מוחה בכל תוקף ומקווה שאנשים יתנו את הדעת לא להחליש את האנשים שעושים את המלאכה המסובכת הזו בזמן שאנחנו צריכים לתת כתף ולתמוך בהם.

יואב בן צור: אני מקווה שלא לשם כך קמה וועדת הקורונה אלא על מנת לקבל נתונים ולעזור ולא להחליש.

יואב בן צור: נושא נוסף:

יואב בן צור: לגבי נושא הדיון כאן, איני מבין מה החיפזון.

יואב בן צור: אפשר להתחיל דיון היום ולא חייבים לסיים אותו היום.

יואב בן צור: למה לגרום לחברי הכנסת להגיע לכאן כשהם בכלל לא ידעו על הנושא הזה?

יואב בן צור: גם אם בית המשפט העליון אמר את מה שאמר, אנחנו נמשוך את הדיון הזה עד שבת והוא לא ייגמר השבוע, הוא ייגמר בשבוע הבא.

יואב בן צור: מה הדחיפות, למה אי-אפשר היה לעשות את זה ביום שני?

יואב בן צור: התמנה עמיר פרץ ליושב-ראש כנסת ועכשיו אין חלל.

יואב בן צור: גם מאיר כהן איש שאין לאף אחד עוררין עליו, איש טוב וערכי, אבל מה החיפזון?

יואב בן צור: אז ביום שני יהיה יושב-ראש כנסת קבוע, עד אז אין ואקום ויש ראש כנסת מכהן ועתיר זכויות, איש ותיק בבניין הזה שיודע את כל הכללים והחוקים.

יואב בן צור: על מה אנחנו מתלהמים ומתלהטים כל-כך, מה קרה?

יואב בן צור: למה אי-אפשר היה לדחות את זה?

יואב בן צור: על מה אנחנו כל-כך נלהבים לעשות זאת עכשיו?

יואב בן צור: בית המשפט העליון החליט שיושב-ראש הכנסת יהיה עמיר פרץ, הוא האיש הוותיק במערכת ובהחלט איש ראוי לכל הדעות.

יואב בן צור: גם היושב-ראש המיועד הוא איש ראוי ואני מקווה שלא ייאלצו אותו לעשות דברים נגד מצפונו.

יואב בן צור: אבל בכל אופן, רבותיי, למה המהירות והלהיטות הזאת.

יואב בן צור: החיפזון הוא מהשטן, בואו נשעה את זה בשום שכל בשבוע הבא.

יואב בן צור: יש לכם את הרוב ואתם יכולים למנות רק אין צורך בלהיטות.

אברהם (אבי) ניסנקורן: חבר הכנסת אלכס קושניר, בבקשה.

אלכס קושניר: בוקר טוב.

אלכס קושניר: אני רוצה לברך את חברי הליכוד שהואילו בטובם והגיעו לוועדה הזאת.

אלכס קושניר: אבל, אני מצר על כך שהם לא מגיעים לוועדות המקצועיות שהוקמו על מנת לטפל במשבר הקורונה.

אלכס קושניר: בוועדות המקצועיות אנחנו מנסים לדאוג לציבור ולפקח על עבודת הממשלה, אבל במקום לעשות את עבודתם כחברי כנסת וכחברי הרשות המחוקקת מעדיפים חברי הליכוד להיות עבדים של הרשות המבצעת ושל ראש ממשלת המעבר מבלפור.

אלכס קושניר: בדיוק היום דיברתי עם כמה אנשי עסקים שקיבלו הודעה על כך שהם חייבים לשלם מע"מ עד היום.

אלכס קושניר: זאת אומרת שכל הדחיות שדיברו עליהם עד היום זה שקר.

אלכס קושניר: אין שום דחייה אלא רק לאלה שמשלמים דו-חודשי.

אלכס קושניר: דבר נוסף: אתמול יצא ראש הממשלה בהודעה על הקלות לעסקים.

אלכס קושניר: הסתכלתי על ההקלות האלה, היה מדובר שם רק על רגולציה ורגולציה ואפס סיוע כספי.

אלכס קושניר: אני פונה לחברי מהליכוד: חבר'ה, תגיעו לוועדות ובואו נדאג ביחד לציבור במקום לבלבל את המוח.

אלכס קושניר: הציבור מסתכל עלינו ולא מבין מה אנחנו עושים פה ועל מה אנחנו מדברים.

אלכס קושניר: אנחנו חייבים לקבוע שאנחנו נאספים היום ובוחרים את יושב-ראש הכנסת, חייבים להחליט להתקדם וחייבים להתחיל לדאוג לציבור כי המצב שבו אנחנו נמצאים - - -

שלמה קרעי: תתקדמו – תקימו ממשלה.

אלכס קושניר: תבדוק בגימטרייה מה זה "לא לדאוג לציבור", אולי זה יעזור לך.

אלכס קושניר: חברים, בואו ביחד נדאג לציבור, נשים את המחלוקות בצד, נבחר יושב-ראש כנסת ונתחיל להתקדם.

אופיר כץ: נציג מפלגת האפס מעשים לדורותיה מדבר.

אופיר כץ: שום חוקים ושום כלום עשיתם.

אברהם (אבי) ניסנקורן: אורי מקלב, בבקשה.

אורי מקלב: ברשותך, אדוני היושב-ראש, אני רוצה לחזור לפרוצדורה.

אורי מקלב: עם כל זה שאנחנו נמצאים היום באירועים לא פשוטים, בית המשפט מתערב בעבודת הכנסת וקובע לכנסת איך לעבוד, הוא רק היה צריך לקבוע את זהותו של יושב-ראש הכנסת ובזה לסיים את כל האירוע הזה.

אורי מקלב: בג"ץ היה יכול לקצר את התהליכים ולקבוע שהכנסת תתכנס בשעה 16:00 ותבחר יושב-ראש.

אורי מקלב: אנחנו מכנסים את הוועדה המסדרת אבל זה משחק כי כל התהליך שמנוהל כאן הוא לעג לרש ואיננו רציני.

אורי מקלב: בכל אופן, אני פונה ליועצת המשפטית של הוועדה ושואל האם קיים תקדים כזה שבו אנחנו מכנסים וועדה גם ביום שבו הכנסת לא פעילה ותוך שעתיים מכריזים על כינוס מליאה.

אורי מקלב: מה קורה אם זה היה קורה עוד שעתיים ?

אורי מקלב: הרי אם אתה מודיע על זה אפשר לעשות זאת בצורה הרבה יותר מסודרת.

אורי מקלב: אני נמצא כאן לא מעט שנים ואני אומר שעכשיו אנחנו שוברים את הכללים במקום שבו אנחנו לא צריכים לשבור את הכללים.

אורי מקלב: מדוע הכינוס של הוועדה לא היה הרבה יותר מוקדם בבוקר אם ידענו כבר אמש על הצורך בבחירת יושב-ראש?

אורי מקלב: למה אנחנו מוותרים על הנהלים שלנו?

אורי מקלב: מה היה עד היום והאם היה תקדים - - -

פנינה תמנו: לא היה תקדים לכך שיושב-ראש כנסת לא רצה לקבל את דרישתם של 61 חברי כנסת.

אורי מקלב: לא - - -

שלמה קרעי: אבל גם לא היה תקדים שבג"ץ אומר ליושב-ראש הכנסת - - -

אברהם (אבי) ניסנקורן: שלמה, אני קורא אותך לסדר.

שלמה קרעי: למה תמיד שלמה, למה לא פנינה?

אברהם (אבי) ניסנקורן: כי אני אמרתי שאם תפריע עוד פעם אתה תצא.

שלמה קרעי: אבל פנינה כל הזמן נכנסת לכולם לדברים.

פנינה תמנו: פנינה עושה סדר.

אברהם (אבי) ניסנקורן: אורי מקלב, יש לך עוד דקה.

אורי מקלב: עם כל זה, באמת יש משהו דחוף מיום רביעי עד יום ראשון אם הכנסת לא תבחר יושב-ראש עד יום שני?

אורי מקלב: למי אנחנו מסבירים את הבהילות והדחיפות, הרי אנחנו משקרים לעצמנו, אנחנו לא מאפשרים לאנשים להתכנס עקב המצב אבל לנו מאוד דחוף להתכנס?

אורי מקלב: מה קרה שרצו לבג"ץ למנות יושב ראש, הרי אחרי שהיושב-ראש התפטר אפשר לנהל תהליכים ויש 48 שעות להחלפתו.

אורי מקלב: גם אם קבעו שאנחנו צריכים למנות, אחרי הכול אני חושב שאנחנו צריכים לשמור על הכללים שלנו.

אורי מקלב: אני מבקש לקבל תשובה מהיועצת המשפטית, גם אם זה לא כתוב בתקנון, האם אנחנו לא שברנו את הכללים ומה הדחיפות להתכנס היום.

אברהם (אבי) ניסנקורן: היועצת המשפטית תענה לפני ההצבעה.

אברהם (אבי) ניסנקורן: מיקי זוהר, בבקשה.

מכלוף מיקי זוהר: אני רוצה להסביר את הסיטואציה לציבור ולכם.

מכלוף מיקי זוהר: לא בטוח שזה ישנה כי הטירוף בעיניים שלכם הוא חזק מכם.

מכלוף מיקי זוהר: נכון להיום כנסת ישראל מנוהלת על-ידי כחול לבן ונשלטת בידי הרשימה המשותפת, זה המצב הלכה למעשה, משום שהרשימה המשותפת מחזיקה בקולות שעושים את ההבדל בין רוב למיעוט.

מרב מיכאלי: האנטישמיות, קווים לדמותה.

מכלוף מיקי זוהר: רגע, את שמעת אותי אומר על זה משהו שלילי?

איתן גינזבורג: אתה משבח.

מכלוף מיקי זוהר: עכשיו מה קורה?

מכלוף מיקי זוהר: אני סבור שחברי המשותפת אינם חפצים ביקרה של מדינת ישראל.

מרב מיכאלי: אבל אתה אומר את זה לא - - -

אברהם (אבי) ניסנקורן: לא, מרב.

מכלוף מיקי זוהר: המצב הזה הוא מצב שהולך להימשך עוד חודשים ארוכים עד סיום הקורונה.

מכלוף מיקי זוהר: בסיום משבר הקורונה מדינת ישראל תלך למערכת בחירות רביעית.

מכלוף מיקי זוהר: ההחלטה שמתקבלת היום למנות יושב-ראש מטעמכם היא החלטה שבאופן סופי קובעת בחירות רביעיות בתום משבר הקורנה.

מכלוף מיקי זוהר: הדיון הזה מוקלט, אלא אם כן יסתיים המנדט של בני גנץ, ראש הממשלה יקבל את המנדט ויצליח להרכיב ממשלה.

אחמד טיבי: איזו ממשלה?

מכלוף מיקי זוהר: לא עם המשותפת.

אחמד טיבי: לא ביקשנו.

אחמד טיבי: יש לנו חליפות אבל לא של שרים.

מכלוף מיקי זוהר: לא יהיה לכם סיכוי לקבל הצעה.

אחמד טיבי: אתם מתים על חליפות – תלכו בשורטס בקרוב.

אברהם (אבי) ניסנקורן: מיקי, חצי דקה לרשותך.

מכלוף מיקי זוהר: אבל יש פה דיון, יש דברים מעניינים שאני אומר.

פנינה תמנו: - - - הפחדה זו האומנות שלכם.

פנינה תמנו: ענה לך כהוגן טיבי.

רם שפע: - - -

פנינה תמנו: מי זה, כהנא?

רם שפע: לא, זה רם שפע, משלך.

עופר כסיף: זה כהנא, אבל אחר.

מכלוף מיקי זוהר: אבי, אתה מנהל את הכנסת ומנוהל על ידי הרשימה המשותפת.

אברהם (אבי) ניסנקורן: אתה פשוט אומר את אותו דבר שוב ושוב.

עופר כסיף: בסדר, פעם היינו תומכי טרור ועכשיו אנחנו מנהלים.

אברהם (אבי) ניסנקורן: עופר כסיף, אני קורא אותך לסדר בפעם הראשונה.

מכלוף מיקי זוהר: אני אומר שמה שאתה עושה עכשיו יחד עם הנהגת כחול לבן, בוודאות מוחלטת לוקח את מדינת ישראל למערכת בחירות רביעית, אלא אם נתניהו יצליח להרכיב ממשלה.

מכלוף מיקי זוהר: אני קורא לראש הממשלה להוציא כבר את ההודעה - - -

אברהם (אבי) ניסנקורן: אז תקרא לו בחוץ, אתה לא צריך את הוועדה בשביל לקרוא לו.

מכלוף מיקי זוהר: אתה לא יכול לעשות את זה.

אברהם (אבי) ניסנקורן: עברה דקה.

אברהם (אבי) ניסנקורן: זכות הדיבור עוברת למרב מיכאלי.

מכלוף מיקי זוהר: - - -

אברהם (אבי) ניסנקורן: קורא אותך לסדר בפעם הראשונה, בפעם השנייה, בפעם השלישית.

אברהם (אבי) ניסנקורן: לפני מרב אני רוצה לומר על דבריו של אורי מקלב שפורסמו בטוויטר, אני מקווה שזה לא נאמר באמת על ידי אורי מקלב.

אברהם (אבי) ניסנקורן: בפרסום נאמר: "במקום אחר שופטים אלו היו נעמדים לדין".

פנינה תמנו: לא מתאים לו.

אברהם (אבי) ניסנקורן: זו אמירה חשוכה שנאמרת במשטרים דיקטטורים.

שלמה קרעי: זה בדיוק המשטר הדיקטטורי שאנחנו נמצאים בו.

אברהם (אבי) ניסנקורן: אני חושב שאמירה כזו מוטב לה שלא הייתה נאמרת.

אברהם (אבי) ניסנקורן: להגיד ששופטים במקומות אחרים היו זורקים אותם לכלא זו אמירה מאוד חשוכה.

אברהם (אבי) ניסנקורן: אני יודע שכמה מהחברים בבלוק הימין אמרו שגם אם יש חילוקי דעות צריך לקיים החלטות של בית משפט.

אברהם (אבי) ניסנקורן: אנחנו חייבים להבין איפה הכללים עומדים.

אברהם (אבי) ניסנקורן: אפשר לא להסכים עם החלטות בית המשפט אבל אי-אפשר לומר דברים כאלו.

אברהם (אבי) ניסנקורן: הדברים שאמר, לכאורה, חבר הכנסת מקלב – מעוררים זעזוע.

אברהם (אבי) ניסנקורן: חבל שהוא לא פה בשביל לשמוע את זה, הוא אמר את דבריו ויצא.

אברהם (אבי) ניסנקורן: אני מניח שזה יגיע לאוזניו ושהוא יחזור בו.

מתן כהנא: המליאה ב16:00 תהיה ללא נאומים?

אברהם (אבי) ניסנקורן: אכן.

מתן כהנא: למה?

אברהם (אבי) ניסנקורן: ראה את התקנון.

מרב מיכאלי: גש לתקנון.

יואב בן צור: למה בלי דיון?

שלמה קרעי: ככה זה בדיקטטורה.

אברהם (אבי) ניסנקורן: מרב מיכאלי, בבקשה.

מרב מיכאלי: אני רוצה לחזור לדיון שקיימנו כאן אתמול אחרי הצהריים ולהפנות את תשומת הלב של הוועדה המסדרת לדברים שאמרה נשיאת העליון, השופטת חיות, אתמול בדיון.

מרב מיכאלי: השופטת חיות שאלה למה סעיף 141 בתקנון לא מהווה כלי שבאמצעותו יכלה הכנסת להתמודד עם הסוגיה שלפתחנו.

מרב מיכאלי: אני רוצה שנרשום את זה לפנינו לקראת המשברים הבאים, שכולנו מקווים שלא יקרו, אבל אלוהים יודעת שאי-אפשר לסמוך שזה לא יקרה.

מרב מיכאלי: אני רוצה שנרשום לפנינו שגם בית המשפט העליון שאל אתמול בדיון האם לא הייתה דרך לכנסת לעשות את הדברים בעצמה.

מרב מיכאלי: אני רוצה שנזכור את זה לפעמים הבאות.

אברהם (אבי) ניסנקורן: חבר הכנסת רם שפע, בבקשה.

רם שפע: אני מנסה כבר כמה דקות להבין מה יותר הזוי.

רם שפע: הדבר הראשון הוא ששני - - -

שלמה קרעי: אבל אם השופטת אמרה מה שאמרה אז כנראה שלא מיציתם את התהליכים ואז כל פסק הדין בטל.

איתן גינזבורג: מה זה קשור?

מרב מיכאלי: היא לא אמרה שלא מיצינו את התהליכים.

מרב מיכאלי: - - -

שלמה קרעי: לא מיציתם, אם יש לכם סמכות בתקנון לעשות אז תעשו.

רם שפע: שלמה, אף אחד לא הפריע לך למרות שאמרת דברים הזויים.

עופר כסיף: מה חדש?

רם שפע: אני מנסה להבין מה יותר הזוי: יושב פה מיקי זוהר, וכנראה גם ראש הממשלה יגיד זאת לפי דברי מיקי, הוא אומר שכל מה שמעניין אותו זה לשלוט.

רם שפע: כך גם אמרה מירי רגב על התאגיד.

רם שפע: כל הסיפורים שאנחנו רואים על אחדות, חירות, משבר שאזרחי ישראל חווים – הכול סתם מילים.

רם שפע: כי אם אתה לא שולט בכנסת אז אתה אומר שאין אחדות.

רם שפע: בעיני כל בוחר ליכוד צריך להבין שהאחדות לא מעניינת אתכם, שהחירום לא מעניין אתם – מעניין אתכם לשלוט בכל מקום שבו תוכלו, בעיניי זו בושה.

רם שפע: הדבר השני: יושבים פה מספר אנשים מבלוק הימין ומלינים על כך שהכנסת מתפקדת, שהקמנו וועדות.

רם שפע: אנחנו מכנסים את המליאה היום ב-16:00 ולהם יש מה לעשות.

רם שפע: חבר הכנסת בן צור, איזה דבר חשוב יותר יש לחברי הכנסת לעשות מאשר לבוא ולעבוד, להתעסק בוועדות שהקמנו ולבחור יושב-ראש כנסת.

רם שפע: זה תפקידנו, עבור זה אנחנו מקבלים שכר, אני אומר את זה בלב כואב בהתייחס לכך שנראה לך מוזר שבאנו לפה ביום חמישי, שומו שמיים.

אברהם (אבי) ניסנקורן: חברת הכנסת תמנו שאטה, בבקשה.

פנינה תמנו: אני חושבת שזה באמת הקוזאק הנגזל.

פנינה תמנו: מי שבעשור האחרון החליש את הכנסת, למרות המאבק ההרואי שאתם מנסים לצייר בימים האחרונים כאילו אתם מגנים על הכנסת ועל כוחה.

פנינה תמנו: מי שהחליש את הכנסת זה שלטון הליכוד.

פנינה תמנו: מה שמטריד אותי יותר, בין אם נאהב את פסיקת בג"ץ ובין אם לא, לראות איך אתם מוכנים שהסדר הטוב במדינת ישראל יתערער בצורה מחפירה.

פנינה תמנו: הרי מה ציפיתם, להשליך בוץ על פסיקות ואחר כך לצפות מאזרחי מדינת ישראל להישמע לחוק?

פנינה תמנו: אתם לא מעל החוק, תאהבו או לא.

שלמה קרעי: גם בג"ץ לא.

פנינה תמנו: בבית הזה יש רוב והוא לא משלכם.

פנינה תמנו: אני רוצה לומר, בשנים האחרונות הייתי בכנסת כמיעוט, לטוב ולרע, הפנמתי את זה שאתם הרוב ושעל ידי הרוב בא רצון העם לידי ביטוי.

פנינה תמנו: את הקושי הזה לא הפנמתם.

פנינה תמנו: אתם צריכים להבין שלא כל דבר הוא בשם האמירות הפופוליסטיות ולא כל דבר אתם צריכים לכוון לחברי מרכז ליכוד, ולא כל דבר שאומרים אפשר לטאטא אל מתחת לשטיח, לפעמים דברים שנשברים קשה מאוד לתקן אותם, בטח כשהם נאמרים בימים של חרום, בימים שעם ישראל היה מצפה מאיתנו לעבוד קשה.

פנינה תמנו: יש זקנים שנמצאים בבדידות, אימהות חד-הוריות שיושבות בבית ואין להן עבודה, לחלקן אין מה לאכול.

פנינה תמנו: אחרי כל זה לזרוק "אחדות" לחלל האוויר אבל לא להתכוון לכך ולא לעשות שום צעד, ולנהל מלחמה נגד הרצון שלנו שהבית הזה יפעל.

פנינה תמנו: הבית הזה הוא לא הרשות המבצעת, הוא הרשות המחוקקת.

פנינה תמנו: לבית הזה אסור להפסיק לפעול.

פנינה תמנו: לכן קצת עצוב לי שאנשים אומרים "לא עדכנתם אותנו מספיק בזמן" אלו צרות של מנותקים ועשירים.

פנינה תמנו: כמו שאמרתי קודם, להבדיל מהעם אנחנו מקבלים את המשכורת, אני לא מבינה איך אפשר לבוא בטענה כזו ועוד לעיני המצלמות, שומו שמיים, זו בושה.

פנינה תמנו: חברים, אם אתם באמת רוצים אחדות ואם באמת אכפת לכם מהעם שימרו קצת על ההדר והכבוד והפסיקו להשתלח בבתי המשפט.

פנינה תמנו: אני לא ראיתי אתכם נאבקים ככה בשביל אזרחים.

פנינה תמנו: אתם יודעים שלא אחת יצאתי להפגין על דברים שלא אהבתי:

פנינה תמנו: על אלימות משטרתית נגד יוצאי אתיופיה וכיוצא בזה, לא ראיתי אתכם נאבקים ככה.

פנינה תמנו: יש פה צביעות רבתי, אדון קרעי.

שלמה קרעי: אתם מביאים לסוף הדמוקרטיה.

שלמה קרעי: ברגע שאין הפרדת רשויות - - -

אברהם (אבי) ניסנקורן: קרעי, קרעי.

שלמה קרעי: כשהיא פונה אלי מותר לי להגיב, אדוני היושב-ראש.

אברהם (אבי) ניסנקורן: רק שנייה, אתה רוצה לדבר?

שלמה קרעי: ביקשתי זכות דיבור.

אברהם (אבי) ניסנקורן: אז תחכה.

פנינה תמנו: אני מסיימת את דברי:

פנינה תמנו: היום ראש חודש ואני מקווה שהחודש הזה יבוא על עם ישראל לטובה.

פנינה תמנו: ברצוני לחזק את כל החברה הישראלית, את הזקנים, את הילדים המקסימים, את כל המובטלים.

פנינה תמנו: אנחנו נעשה הכול ונעבוד קשה כדי להצדיק את הכיסאות שעליהם אנחנו יושבים.

פנינה תמנו: תודה רבה.

אורי מקלב: אני חזרתי.

אברהם (אבי) ניסנקורן: אני רציתי להגיד - - -

אורי מקלב: קודם כל תחזור בך שאמרתי את דברי ויצאתי.

אורי מקלב: יצאתי לשנייה וחזרתי.

אברהם (אבי) ניסנקורן: אז על החלק הזה אני מתנצל.

אברהם (אבי) ניסנקורן: אמרתי שדווקא כאדם שאני מאוד מכבד, איני יודע אם הציטוט הזה הוא נכון שאמרת שבמקום אחר השופטים האלה היו עומדים לדין.

אברהם (אבי) ניסנקורן: אמרתי שאם אמרת את הדברים האלה, גם אם בסערת רגשות, יש דברים שלא נאמרים.

אברהם (אבי) ניסנקורן: לא אומרים כאלו דברים על שופטים שעושים את תפקידם.

אברהם (אבי) ניסנקורן: אני חושב שזו אמירה לא ראויה שהייתי שמח, כאדם, לא כיושב-ראש הוועדה, אני חושב שדברים כאלו לא נאמרים במדינה דמוקרטית, מקווה שתחזור בך.

אורי מקלב: טוב, אנחנו עדיין מדינה דמוקרטית.

אורי מקלב: אני מאוד מכבד אותך ואת בית המשפט אבל איני חוזר בי.

אורי מקלב: זו לא סתירה לדעותיי.

אברהם (אבי) ניסנקורן: אני מדבר רק על החלק - - -

אורי מקלב: לא צריך להתנצל על דעה.

אברהם (אבי) ניסנקורן: אני מדבר רק על האמירה, רק על המשפט: "במקום אחר שופטים היו עומדים לדין".

אורי מקלב: אז תדע לך שחצי מהעם נמצא במקום זה, מה שאני אומר.

עופר כסיף: אורי, זה גרוע מאוד שאתה נותן לזה - - -

אורי מקלב: אני אוחז בדעה שיש חוק ובית המשפט מעוות את החוק על פי רצונו.

אורי מקלב: אני לא מדבר על זה שכל התהליך הזה היה ביזוי לבית המשפט.

איתן גינזבורג: יולי אדלשטיין מבזה את החוק.

אברהם (אבי) ניסנקורן: טוב, תודה.

אורי מקלב: להוציא פסיקה אחרי כמה דקות שיושב-ראש הכנסת

אברהם (אבי) ניסנקורן: אתה לא חייב לחזור בך מהדברים.

אורי מקלב: אני ממש לא חוזר.

אורי מקלב: אני רק אומר שבהרגשה זו חיים הרבה אזרחים.

אברהם (אבי) ניסנקורן: זה לא קשור, אתה צריך להוות דוגמה.

אורי מקלב: אני נבחרתי - - -

שלמה קרעי: אבי, כשאתה דיברת לא הפריעו לך.

שלמה קרעי: תן לו להשלים משפט.

אורי מקלב: בית המשפט העליון עומד היום - - - חלק ממערכת בחירות - - -

אברהם (אבי) ניסנקורן: זה גם - - -

עופר כסיף: אורי, זה חמור מאוד מה שאמרת.

אורי מקלב: בעמדה הזו תומכים הרבה מאוד - - -

עופר כסיף: איפה הכבוד שלך לבית המשפט?

אורי מקלב: זו משטרת דעות?

פנינה תמנו: - - -

אורי מקלב: הפסיקה של בית המשפט היא נגד החקיקה ולא בפעם הראשונה.

איתן גינזבורג: - - -

פנינה תמנו: - - -

אברהם (אבי) ניסנקורן: אורי, שמענו.

אורי מקלב: לא היה חסר שבית המשפט יקבע גם מי היושב-ראש.

אורי מקלב: אני גאה בדעה הזו ואתה צריך לכבד אותה.

אברהם (אבי) ניסנקורן: רשמתי לפני.

פנינה תמנו: אי-אפשר לכבד דעה כזו.

אורי מקלב: אני מכבד אותך, אדוני היושב-ראש, ואני מכבד את בית המשפט – אך זו דעתי.

אברהם (אבי) ניסנקורן: רשמתי לפני שאתה עומד מאחורי המילים: "במקום אחר שופטים כאלה היו עומדים לדין".

אברהם (אבי) ניסנקורן: שלמה קרעי, בבקשה.

שלמה קרעי: האנרכיה כבר כאן.

שלמה קרעי: בג"ץ, בשיתוף פעולה עם כחול לבן, החליט לשבור את כל הכללים.

שלמה קרעי: הסמכות הזו מעולם לא ניתנה לו ואנחנו ניקח אותה בחזרה, בעזרת השם.

שלמה קרעי: אתם שוכחים שכל הקיום של בג"ץ הוא מכוח חוק-יסוד: "השפיטה" – שמאפשר לבג"ץ להתקיים.

שלמה קרעי: אם הרשות המחוקקת תבין שבג"ץ דורס כאן את הדמוקרטיה אז היא יכולה להחליט שבג"ץ יהיה כמו בארצות הברית ויבוא לשימוע בפני הכנסת.

שלמה קרעי: זה מה שקורה במדינות דמוקרטיות.

עופר כסיף: זה עיוות וסילוף.

שלמה קרעי: העיוות והסילוף זה שאתם נותנים לבג"ץ להשתלט על הכנסת.

שלמה קרעי: הכנסת שבוייה בידי בג"ץ.

שלמה קרעי: הדיונים כאם הם מסך עשן, הם דיוני "כאילו", בסופו של דבר בג"ץ יכול לעשות מה שהוא רוצה וזה מה שהוא עושה עכשיו בתוך הכנסת.

שלמה קרעי: ברור גם שהמהלכים של כחול לבן הם חסרי תוחלת – במובן של הקמת ממשלה.

שלמה קרעי: אחרת הייתם כבר מקימים ממשלה ובא לציון גואל.

שלמה קרעי: ברור שאתם מנסים, באמצעות עושי דברכם בבג"ץ, לחוקק חוקים אנטי-דמוקרטיים, ארדואן יכול לקחת אצלכם קורס מזורז בדיקטטורה, כל זאת כדי להוריד מהמגרש את האדם היחיד שיכול להתמודד מול בני גנץ – בנימין נתניהו – ולהביס אותו.

שלמה קרעי: אותו אתם רוצים להפיל כדי לפנות את הדרך, כך קורה במשטרים דיקטטורים.

שלמה קרעי: לצורך כך אתם מפרים את כל השבועות שלכם לבוחרים ונעזרים ברשימה המשותפת על תומכי הטרור שבה כדי להפיל שלטון ימין.

עופר כסיף: מי שתומך טרור זה החברים שלך.

אברהם (אבי) ניסנקורן: עופר, אני קורא אותך לסדר.

עופר כסיף: שלא יקרא לנו "תומכי טרור".

עופר כסיף: תקרא לו לסדר.

אופיר כץ: על מה סדר?

אופיר כץ: אתם תומכי טרור.

עופר כסיף: אתם תומכי טרור.

אופיר כץ: אתם תומכי טרור.

אופיר כץ: - - -

עופר כסיף: אתם משתמשים בסיסמא הזאת - - -

שלמה קרעי: זו לא סיסמא, אלו עובדות.

יזהר שי: תהיו בשקט שלושתכם, יש מדינה עם 20% אבטלה ואתם רבים מי מכם תומך טרור.

יזהר שי: מה קורה לכם?

אברהם (אבי) ניסנקורן: אופיר, אני קורה לך לסדר פעם ראשונה, פעם שנייה - - -

שלמה קרעי: גם נשיאת בית המשפט העליון, שעכשיו אתה כל כך מכבד אותה, פסלה את היבא יזבק מלכהן כחברת כנסת.

שלמה קרעי: מכאן שהיא תומכת טרור.

עופר כסיף: היא הייתה בדעת מיעוט.

שלמה קרעי: נכון, אבל היא קבעה שהיא תומכת טרור.

שלמה קרעי: אתם מדברים על שלטון הרוב - - -

אופיר כץ: בכל מדינה בעולם היא לא הייתה מכהנת כחברת כנסת.

עופר כסיף: זה עוד שקר במסכת השקרים.

אופיר כץ: רק אצלנו זה קורה.

עופר כסיף: אתם שקרנים.

אופיר כץ: - - -

עופר כסיף: - - -

איתן גינזבורג: די עופר.

עופר כסיף: שקרנים סדרתיים.

אופיר כץ: אתה תומך טרור סדרתי.

שלמה קרעי: אתם מדברים על שלטון הרוב, גם שלטון הרוב לא יכול להעביר הצעת חוק גם אם הוא יהיה 90 חברי כנסת, הרוב של 90 מול 30, אי-אפשר להעביר הצעת חוק ברגע אחד.

שלמה קרעי: יש כללים: קריאה טרומית, ראשונה, ועדות, דיונים, רביזיות, קריאה שנייה, קריאה שלישית, הסתייגויות – זה לא קורה ברגע אחד.

שלמה קרעי: התקנון מייצר לנו איזונים ובלמים ואתם השתמשתם בבג"ץ כדי להפר אותם.

שלמה קרעי: התקנון מאפשר ליושב-ראש הכנסת לעכב את בחירת היושב-ראש עד שתקום כאן ממשלה.

שלמה קרעי: בג"ץ, עושה דברכם, הפר את התקנון הזה, הפר את האיזונים והבלמים, והם משתלטים על הכנסת השתלטות שלא הייתה כמותה בדמוקרטיה.

שלמה קרעי: אתם צריכים להתפטר, למסור את המפתחות לבג"ץ, הבוחר יבוא איתכם חשבון, תודה רבה.

אחמד טיבי: אדוני, אני מבקש להציג הצעה לסדר.

אברהם (אבי) ניסנקורן: אחמד טיבי, בבקשה.

אחמד טיבי: אדוני היושב-ראש, אני קורא עכשיו ידיעות לפיהן כחול לבן שוקלת להציג את בני גנץ כמועמד לתפקיד יושב-ראש הכנסת, כחלק ממשא ומתן להקמת ממשלת אחדות.

מכלוף מיקי זוהר: על הראש שלך, אחמד.

אחמד טיבי: אני רוצה להודיע שהרשימה המשותפת תצביע נגד בני גנץ אם יהיה מועמד ובעד מאיר כהן אם יהיה מועמד.

יזהר שי: מצוין.

מכלוף מיקי זוהר: למה מאיר כהן?

מכלוף מיקי זוהר: כי זה - - -

אחמד טיבי: אנחנו לא נהיה חלק מהמאמצים להקמת ממשלת אחדות שבה נתניהו - -

מכלוף מיקי זוהר: - - -

אחמד טיבי: - - מוביל את כחול לבן באף.

מכלוף מיקי זוהר: רק כאוס במדינה - - -

שלמה קרעי: מיקי, הם הרי יקבלו מה שהם רוצים.

שלמה קרעי: מאיר כהן יהיה ולא גנץ, אתה יכול לסמוך עליהם.

מכלוף מיקי זוהר: אתה מבין, אבי, עם מי יש לך עסק?

מכלוף מיקי זוהר: הם רוצים לייצר כאוס במדינה.

איתן גינזבורג: מיקי זוהר, אתה פיספסת את האמירה שאופיר ושלמה אמרו לו אלוף.

אברהם (אבי) ניסנקורן: איתן, אני מבקש שתוותר על זכות הדיבור.

איתן גינזבורג: אני לא מוותר.

מכלוף מיקי זוהר: זה רק מראה לכם עם מי יש לכם עסק - - -.

מכלוף מיקי זוהר: זה מה שמעניין אתכם – רק כאוס במדינה.

אחמד טיבי: ולהבא אני מבקש להתייעץ איתי בכל דבר.

שלמה קרעי: טיבי מטיף לכם מוסר, להבא לא להוציא הודעות בלי אישור שלו.

אופיר כץ: היזהרו והישמרו.

אסף זמיר: אוקיי, חברים, איתן גינזבורג, בבקשה.

איתן גינזבורג: אנחנו עדים למחזה סוריאליסטי וציני מצד נציגי הליכוד שאני שמח שחזרו למשכן אחרי יומיים של היעדרות.

איתן גינזבורג: אני מקווה שהם יכולים להסביר לציבור למה הם נעדרו מכאן.

איתן גינזבורג: אני רוצה להזכיר שבכנסת ה-21 ביום השבעתה, בגלל שהיו 61 חברי כנסת שביקשו, העלו להצבעה את מינויו של אדלשטיין כיושב-ראש קבוע של הכנסת.

איתן גינזבורג: אף אחד לא צייץ, למה?

איתן גינזבורג: כי 61 ביקשו.

שלמה קרעי: כי התקנון אפשר.

איתן גינזבורג: כש-61 חברי כנסת מגישים בקשה כרוב בבית הזה – הבקשה צריכה לעלות להצבעה.

איתן גינזבורג: לא חשוב מה תוצאות ההצבעה, אנחנו צריכים לממש את זכות הרוב.

איתן גינזבורג: אם יש פה 61 חברי כנסת שמבקשים להצביע על בחירת יושב-ראש קבוע, צריך לאפשר להם.

מתן כהנא: על מי אתם מליצים?

איתן גינזבורג: הצביעות שלכם, לפיה כשיש לכם רוב של 61 אז - - -

שלמה קרעי: התקנון - - -

איתן גינזבורג: הממשלה התקיימה ברוב של 61 מול 59 לאורך שנים.

איתן גינזבורג: לאורך שנתיים הממשלה שלטה פה בעזרת 61 חברי כנסת.

שלמה קרעי: ממשלה, תקימו ממשלה.

איתן גינזבורג: תלמד קצת דמוקרטיה.

איתן גינזבורג: מכיוון שהכנסת היא גוף עצמאי, הממשלה מקבלת את אמון הכנסת ולא להיפך.

איתן גינזבורג: הכנסת אמורה לפקח על הממשלה ולא הממשלה על הכנסת.

איתן גינזבורג: כמו שהרגלתם את הכנסת שהיא אמורה לעשות כל מה שהממשלה אומרת, הגיע הזמן שבכנסת ה-23 הכנסת תתבגר ותתגבר ותחליט שהיא עצמאית.

איתן גינזבורג: אם יש פה רוב של חברים שרוצים לקיים דיון והצבעה אז ההצבעה תתקיים.

איתן גינזבורג: אין שום צורך בהצבעות והסתייגויות כי החוק קובע שכשיש הצבעה ליושב-ראש כנסת פשוט מעלים את ההצבעה ומצביעים.

איתן גינזבורג: יש רוב של 61, בואו נראה אם זה עובר במליאה או לא.

איתן גינזבורג: וחוץ מזה, תפסיקו עם כל האיומים האלה: "אם נבחר יושב-ראש כנסת אז יפסיקו השיחות לאחדות", למה?

איתן גינזבורג: אתם לא רוצים אחדות?

איתן גינזבורג: תפסיקו לאיים ותתחילו - - -

שלמה קרעי: אתם רוצים אחדות יותר מאיתנו.

שלמה קרעי: אין לכם ממשלה לבד.

שלמה קרעי: אתה יודע שתתרסקו בבחירות הבאות.

איתן גינזבורג: האיום שלכם בבחירות רביעיות ודיון הסרק שמתקיים כאן - - -

שלמה קרעי: בטח "דיון סרק", כי בג"ץ קובע הכול עכשיו, הכול סרק עכשיו.

איתן גינזבורג: אתם רוצים למנוע מהכנסת לתפקד ואנחנו לא נאפשר לכם את זה.

אורי מקלב: אני חושב שהרבה אנשים לא מבינים מדוע יש קשר בין ממשלת אחדות לזהות יושב-ראש הכנסת.

אסף זמיר: אורי, לא קיבלת זכות דיבור.

אורי מקלב: אתה רואה את עצמך שראש הממשלה ויושב-ראש הכנסת אינם מאותה הסיעה?

אברהם (אבי) ניסנקורן: אורי, אני קורא אותך לסדר בפעם הראשונה.

איתן גינזבורג: זה קיים - - -

אברהם (אבי) ניסנקורן: איתן, אני קורא אותך לסדר.

שלמה קרעי: זה מה שהתקנון קובע.

שלמה קרעי: - - - עד להשבעת ממשלה.

שלמה קרעי: עובדה שבג"ץ היה צריך להתערב, אחרת הייתם יכולים לעשות - - -

אברהם (אבי) ניסנקורן: גדי יברקן, בבקשה, שלוש דקות לרשותך.

דסטה גדי יברקן: אדוני היושב-ראש, אני רוצה לדבר על מה שקורה מחוץ לבועה של הכנסת.

דסטה גדי יברקן: כרגע כל דקה כמעט נדבקים אנשים בקורונה.

דסטה גדי יברקן: אנשים נכנסים לבידוד.

דסטה גדי יברקן: כל יום מאות ואלפי אנשים מגישים בקשות לדמי אבטלה.

דסטה גדי יברקן: אנחנו כבר חוצים את ה-25% מובטלים.

דסטה גדי יברקן: דיון הסרק בוועדה זו מראה שיש ניתוק מוחלט, כאילו אזרחי ישראל לא בחרו את הנציגים האלו שנבחרו עכשיו על מנת שידאגו לטובתם.

דסטה גדי יברקן: בואו נשים הכול בצד, נלך לממשלת אחדות.

דסטה גדי יברקן: הרי כולם מבינים שבג"ץ עכשיו מתערב כי אין ממשלה מסודרת.

דסטה גדי יברקן: כל השיח הזה היה נמנע, ובג"ץ גם לא היה מתערב בהתנהלות הכנסת.

דסטה גדי יברקן: בואו נתעלה על עצמנו קצת.

דסטה גדי יברקן: נראה שנושא הקורונה המתפשטת לא מעניין את חברי הכנסת מכל קצוות הבית.

דסטה גדי יברקן: בואו נתעלה על עצמנו.

דסטה גדי יברקן: אני מציע להוריד את הלהבות, לפנות לראשי המפלגות ולהקים ממשלת אחדות.

דסטה גדי יברקן: כל עוד אין ממשלה דיוני הסרק הללו ימשכו וחבל.

דסטה גדי יברקן: כל העניין של "תומכי טרור" הוא מיותר, ברור שיש פה תומכי טרור.

עופר כסיף: המפלגה שלך תומכי טרור.

דסטה גדי יברקן: בסדר, עופר חברי, אנחנו יודעים טוב מאוד מה דעותיך על חיילי צה"ל.

דסטה גדי יברקן: אף אחד לא שוכח את זה.

עופר כסיף: זה לא קשור לתומך טרור.

עופר כסיף: מה זה קשור?

דסטה גדי יברקן: אני לא רוצה להיכנס לזה.

דסטה גדי יברקן: כולם יודעים שאם עכשיו תקום ממשלת מיעוט זה יהיה בהצבעה של היבא יזבק וליברמן ביחד – דרמה היסטורית.

דסטה גדי יברקן: בואו נדבר על רוב העם שאותו לא מעניינות המפלגות השונות.

דסטה גדי יברקן: בואו נקים ממשלה.

דסטה גדי יברקן: אם אנחנו לא יכולים לעבוד למען האזרחים שצריכים אותנו בשעת משבר, וכן, למען הסר ספק, אין לנו בית משפט אחר חוץ מבית המשפט הישראלי שכולנו תולים בו תקוות.

דסטה גדי יברקן: אבל כן, אנחנו גם מצפים שבית המשפט יפעיל את שיקול הדעת הסביר בזמן כאוס כזה.

אסף זמיר: יזהר שי, בבקשה.

יזהר שי: שירות לציבור שצופה בנו:

יזהר שי: הליכוד מרים ספין לחלל האולם, מישהו אחר עונה לו, פארסה בוועדה המסדרת.

יזהר שי: אני חוזר על דברי: אולטימטומים לא מרגשים אף אחד, תגישו כמה אולטימטומים שאתם רוצים.

יזהר שי: בואו נראה אתכם היום אחרי שייבחר יושב-ראש הכנסת ונראה לאן זה הולך.

אברהם (אבי) ניסנקורן: אנחנו עוברים להצבעה.

מכלוף מיקי זוהר: התייעצות סיעתית, בבקשה.

אברהם (אבי) ניסנקורן: הפסקה לצורך התייעצות סיעתית, נצביע בשעה 12:52.

אברהם (אבי) ניסנקורן: אנחנו עוברים להצבעה.

אברהם (אבי) ניסנקורן: היועצת המשפטית, בבקשה.

ארבל אסטרחן: נשאלו שאלות לגבי עצם זימון הישיבה.

ארבל אסטרחן: הישיבה זומנה בשעה מאוחרת ולא רגילה אבל היא זומנה אתמול אחרי חצות, אחרי שניתן פסק הדין שהופץ לחברי הוועדה.

ארבל אסטרחן: הישיבה נקבעה להיום בשעה 11:30, לא שעה חריגה.

ארבל אסטרחן: אני לא רואה שום בעיה.

אברהם (אבי) ניסנקורן: אנחנו מצביעים על ההצעה לכינוס המליאה היום בשעה 16:00 לבחירת יושב-ראש כנסת קבוע.

אברהם (אבי) ניסנקורן: מי בעד?

אברהם (אבי) ניסנקורן: בעד – 9

אברהם (אבי) ניסנקורן: נמנעים – אין

אברהם (אבי) ניסנקורן: אושר.

אברהם (אבי) ניסנקורן: רביזיה תעלה בשעה 13:24.

אברהם (אבי) ניסנקורן: הישיבה נעולה.